En lastbilchauffør er mandag blevet sigtet for manglende opmærksomhed i trafikken, efter han påkørte et autoværn og havarerede i lastbilen nær afkørsel 57 til Nørre Aaby på Fynske Motorvej. Det oplyser Fyns Politi.

Uheldet skete omkring klokken halv fire natten til mandag. Trekantbrand i Middelfart fik klokken 4 en melding om en større forurening som følge af et olieudslip, efter lastbilen havarerede. Den var fjernet omkring klokken halv syv, melder P4 Fyn.

Og nogle timer efter måtte beredskabet atter rykke ud og rydde op efter et nyt uheld på motorvejen, hvor to biler var kørt sammen i en køen efter den havarerede lastbil.

- Det er formentlig en afledt effekt, siger vagtchef Thomas Bentsen, Fyns Politi. Han oplyser, at der ikke umiddelbart skete personskade ved sammenstødet.

Højre spor var kortvarigt spærret efter uheldet, og Vejdirektoratet meldte om kø med op til 10 minutters længere rejsetid mellem Middelfart og Nørre Aaby. Trafikken var normaliseret ved otte-tiden.